   لنڊن (ويب ڊيسڪ) قومي ڪرڪيٽ ٽيم جي سينيئر بيٽسمين محمد حفيظ چيو آهي ته ورلڊ ڪپ ۾ ڀارت هٿان شڪست جو ايترو ئي ڏک آهي جيترو ڪنهن ٻئي کي آهي. لنڊن ۾ پريڪٽس سيشن کانپوءِ صحافين سان ڳالهائيندي محمد حفيظ چيو ته گذريل ڪجهه ڏينهن تمام گهڻا مايوس ڪندڙ ۽ تڪليف ڏيندڙ هئا پر هڪ ٽيم طور ايندڙ چئلينج جي تياري ڪري رهيا آهيون. سندس چوڻ هو ته ٽوئيٽ ڏسي فيصلا نٿا ڪري سگهجن، ڀارت خلاف ٽاس کٽي فيلڊنگ جو فيصلو ٽيم جو گڏيل هو پر اسان سٺي بالنگ نه ڪئي. هن چيو ته ڪو به رانديگر شڪست لاءِ ميدان تي ناهي لهندو ۽ ڀارت هٿان شڪست جو ايترو ئي ڏک آهي جيترو ڪنهن ٻئي کي آهي پر رانديگرن تي ذاتي حملا ڪرڻ صحيح ناهي. پروفيسر چيو ته مان هجان يا شعيب ملڪ سڀ ٽيم جي بهتري لاءِ کيڏندا آهيون، شعيب ملڪ خراب ڪارڪردگي باوجود هاڪاري انداز ۾ تياري ڪري رهيو آهي. تجربي ڪار آل رائونڊر چيو ته پوائنٽس ٽيبل تي ٽيم کي پوئتي ڏسي ڏاڍي تڪليف ٿي رهي آهي پر ٽورنامينٽ ۾ اڃا چانس آهي، اڳتي سٺي ڪرڪيٽ کيڏنداسين. محمد حفيظ موجب ٽيم ۾ گروپنگ جون ڳالهيون ٿي رهيون آهن، اهي بيڪار ڳالهيون آهن، جڏهن ٽيم کٽيندي آهي ته ان وقت ڪير به گروپنگ جي ڳالهه ناهي ڪندو.